Við upphaf NATO-leiðtogafundarins í London . Jens Stoltenberg , framkvæmdastjóri NATO , Katrín Jakobsdóttir forsætisráðherra og Boris Johnson , forsætisráðherra Bretlands . Leiðtogafundur aðildarríkja Atlantshafsbandalagsins ( NATO ) var haldinn í London miðvikudaginn 4. desember til að fagna 70 ára afmæli bandalagsins . Katrín Jakobsdóttir forsætisráðherra sat fundinn fyrir Íslands hönd . Á fundinum var samþykkt yfirlýsing og birtist hún hér í lauslegri þýðingu : Í dag komum við saman í London , þar sem NATO átti fyrst heimilisfesti , til að fagna sjötíu árum sterkasta og árangursríkasta bandalags sögunnar og til að minnast þess að þrjátíu áru eru liðin frá falli járntjaldsins . NATO tryggir öryggi landsvæðis okkar og milljarðs manna sem þar býr , frelsi okkar og sameiginleg gildi þar á meðal lýðræði , einstaklingsfrelsi , mannréttindi og virðingu fyrir lögum og rétti . Samstaða , einhugur og samheldni eru hornsteinar bandalags okkar . Við vinnum saman til að koma í veg fyrir átök og tryggja frið og því er NATO grunnstoð sameiginlegra varna okkar og lykilvettvangur fyrir samráð vegna öryggismála og ákvarðana bandalagsþjóðanna . Við áréttum varanlegt gildi tengslanna yfir Atlantshaf milli Evrópu og Norður-Ameríku , hollustu okkar við tilgang og meginhugsjónir sáttmála Sameinuðu þjóðanna og við óhagganlega skuldbindingu okkar sem skráð er í 5. gr . Atlantshafssáttmálans um að árás á eitt bandalagsríki skuli telja árás á þau öll . Hluti „ fjölskyldumyndar “ á NATO-fundinum í London . Við erum staðráðin í að deila kostnaði og ábyrgð vegna ódeilanlegs öryggis okkar . Í samræmi við skuldbindingu okkar um útgjöld til varnarmála ( Defence Investment Pledge ) aukum við þessi útgöld í samræmi við 2% og 20% reglurnar , við festum fé í nýjum búnað og sendum herafla til nýrra verkefna og aðgerða . Útgjöld annarra bandalagsþjóðanna en Bandaríkjanna til varnarmála hafa aukist samfellt í fimm ár ; varnarmálaútgjöldin hafa aukist um meira en 130 milljarða dollara . Í samræmi við það sem segir í 3. gr . Atlantshafssáttmálans munum við halda áfram að efla eigin og sameiginlegt afl til að standast hvers konar árás . Okkur miðar vel . Við verðum og munum gera betur . Við okkur sem bandalagi blasa skýrar ógnir og áskoranir úr öllum stragegískum áttum . Með árásaraðgerðum sínum ógna Rússar Evru-Atlantshafsöryggi ; hvers kyns hryðjuverk og birtingarmyndir þeirra eru viðvarandi ógn við okkur öll . Valdbeiting í nafni ríkja og annarra ógnar skipan heimsmála sem reist er á umsömdum reglum . Óstöðugleiki utan landamæra okkar stuðlar einnig að stjórnlausum ferðum farandfólks . Við okkur blasa netógnir og fjölþátta ógnir . NATO er varnarbandalag og ógnar ekki neinu landi . Við erum að laga hernaðarmátt okkar , stefnu og áætlanir hvarvetna innan bandalagsins að ákvörðun okkar um að öryggistryggingin spanni 360 gráður . Við höfum tekið ákvarðanir um að auka viðbragðsafl herafla okkar á þann veg að hann geti brugðist við hvers konar ógn , hvenær sem er og hvaðan sem hún kemur . Við hvikum ekki frá skuldbindingu okkar um að berjast gegn hryðjuverkum og grípum til öflugri sameiginlegra aðgerða til að sigrast á þeim . Við höfum gert og munum gera hæfilegar og ábyrgar ráðastafanir til að bregðast við nýjum meðaldrægum flaugum Rússa sem leiddu til endaloka Samningsins um meðaldræg kjarnavopn og sem fela í sér umtalsverða ógn við öryggi Evru-Atlantshafssvæðisins . Við höfum gripið til aukinna aðgerða til að vernda frelsi okkar á hafi úti og í lofti . Við ætlum enn að efla fælingar - og varnarmátt okkar með því að stilla á hæfilegan hátt saman varnarviðbúnaði sem reistur er á kjarnavopnum , venjulegum vopnum og eldflaugavarnarkerfi sem við höldum áfram að þróa . Á meðan kjarnorkuvopn eru við lýði verður NATO kjarnorkubandalag . Við leggjum mikla áherslu á að viðhalda og efla virkt vígbúnaðareftirlit , afvopnum og bann við dreifingu með tilliti til stöðunnar í öryggismálum . Bandalagsríkin hafa lagt ríka áherslu á fulla framkvæmd allra þátta Samningsins um bann við dreifingu kjarnorkuvopna , þar á meðal kjarnorkuafvopnun , bann við dreifingu og friðsamlega notkun kjarnorku . Við erum fús til samtals og uppbyggilegra samskipta við Rússa þegar aðgerðir Rússa leyfa . Við vinnum að því að auka öryggi allra . Við höfum eflt samstarf við nágranna okkar og aðra , dýpkað stjórnmálaleg samtöl , stuðning og þátttöku með samstarfslöndum okkar og alþjóðastofnunum . Við áréttum áherslu okkar á langtíma öryggi og stöðugleika í Afganistan . Við vinnum að auknu samstarfi við Sameinuðu þjóðirnar ; samvinna NATO og ESB hefur dafnað meira en nokkru sinni fyrr . Við leggjum áherslu á stefnu NATO sem kennd er við opnar dyr ( e. Open Door policy ) , hún styrkir bandalagið og hefur skapað milljónum Evrópubúa öryggi . Norður-Makedónía á fulltrúa hér með okkur í dag og verður brátt nýjasta aðildarríki bandalagsins . Við leggjum áherslu á að allar aðgerðir okkar og öll verkefni beri árangur . Við vottum öllum , körlum og konum , sem hafa þjónað NATO virðingu og heiðrum minningu allra sem fórnað hafa lífi sínu til að tryggja okkur öryggi . Við verðum að líta saman til framtíðar til að njóta áfram öryggis . Við skoðum allar hliðar nýrrar tækni til að viðhalda tæknilegu forskoti samhliða því að standa vörð um gildi okkar og venjur . Við munum áfram auka þol samfélaga okkar eins og bráðnauðsynlega innviði okkar og orkuöryggi okkar . NATO og einstakar bandalagsþjóðir , með vísan til eigin valdheimilda , leggja áherslu á að tryggja öryggi fjarskipta okkar , þar á meðal 5G , um leið og viðurkennd er nauðsyn þess að treysta á örugg og harðger kerfi . Við höfum lýst geiminn sem athafnasvæði NATO og viðurkennt þar með mikilvægi hans við að tryggja öryggi okkar og takast á við öryggisáskoranir , að virtum alþjóðalögum . Við fjölgum nú tækjum okkar til að svara netárásum og styrkja hæfni okkar til að takast á við , halda frá og verjast fjölþátta-aðgerðum ( e. hybrid tactics ) sem beitt er til að grafa undan öryggi okkar og samfélögum . Við aukum hlut NATO til að gæta mannlegs öryggis . Við viðurkennum að í vaxandi áhrifum Kínverja og stefnu þeirra í alþjóðamálum felast bæði tækifæri og áskoranir sem við verðum bregðast við saman sem bandalag . Með vísan til breytilegs strategísks umhverfis mælumst við til þess að framkvæmdastjórinn kynni utanríkisráðherrunum tillögu sem samþykkt hefur verið í ráðinu [ af fastafulltrúum aðildarríkjanna ] um hvernig staðið skuli að framtíðarathugun undir hans handarjaðri með aðkomu viðeigandi sérfræðinga til að styrkja enn frekar stjórnmálalega vídd NATO þar á meðal samráð . Við lýsum þökkum til Breta fyrir rausnarlega gestrisni sem þeir hafa sýnt okkur . Við komum saman að nýju á árinu 2021 . Á tímum áskorana erum við öflugri sem bandalag og þjóðir okkar öruggari . Tengsl okkar og sameiginleg skuldbinding hefur tryggt okkur frelsi , varðveitt gildi okkar og öryggi okkar í sjötíu ár . Í dag göngum við fram til að tryggja þetta frelsi , þessi gildi og þetta öryggi fyrir komandi kynslóðir .